b'\n_START_ARTICLE_\nKansanpuolue (Espanja)\n_START_SECTION_\nHistoria\n_START_PARAGRAPH_\nNykymuotoisen Kansanpuolueen edelt\xc3\xa4j\xc3\xa4n Kansanliiton (Alianza Popular) perusti lokakuussa 1976 entinen Francisco Francon diktatuurihallinnon uudistusmielinen ministeri Manuel Fraga Iribarne oikeistokonservatiiviseksi voimaksi demokratisoituvaan Espanjaan. Vaikka puolueen kannatuspohja koostui Francon diktatuurin entisist\xc3\xa4 tukijoista, se pyrki virallisesti irrottautumaan falangistisesta perinn\xc3\xb6st\xc3\xa4\xc3\xa4n. Alianza Popular kannatti v\xc3\xa4hitt\xc3\xa4ist\xc3\xa4 siirtymist\xc3\xa4 demokratiaan ja menestyi vaaleissa aluksi heikosti._NEWLINE_Nykyinen Kansanpuolue muodostettiin vuonna 1989, kun Kansanliitto, Demokraattinen kansanpuolue (esp. Partido Dem\xc3\xb3crata Popular) ja Liberaalinen puolue (esp. Partido Liberal) yhdistyiv\xc3\xa4t. Puolueet olivat tehneet yhteisty\xc3\xb6t\xc3\xa4 jo vuodesta 1982, jolloin ne saivat yhdess\xc3\xa4 26 prosenttia \xc3\xa4\xc3\xa4nist\xc3\xa4. Kansanpuolue ker\xc3\xa4si 1990-luvulla kannatusta maltillisilla keskustalaisilla kannanotoilla ja voitti vuoden 1996 parlamenttivaalit. Puolue voitti my\xc3\xb6s vuoden 2000 vaalit saaden ehdottoman enemmist\xc3\xb6n edustajainhuoneeseen. Hallitusvastuussa se oli vuosina 1996\xe2\x80\x932004 Jos\xc3\xa9 Mar\xc3\xada Aznarin kaudella. Vuoden 2011 vaaleissa puolue sai ehdottoman enemmist\xc3\xb6n parlamenttiin ja palasi hallitukseen Rajoyn johdolla. Vuoden 2015 vaaleissa Kansanpuolueen kannatus j\xc3\xa4i alle 29%, ja se menetti kymmeni\xc3\xa4 paikkoja edustajainhuoneessa.\n_START_SECTION_\nPoliittinen linja\n_START_PARAGRAPH_\nKansanpuolue on yleisesti suuntaukseltaan konservatiivinen, mutta puolueen sis\xc3\xa4ll\xc3\xa4 on kristillisdemokraattista, oikeistoliberaalista ja maltillista ajatusmaailmaa edustavia siipi\xc3\xa4. Talouspoliittisesti puolue on ollut markkinatalousmy\xc3\xb6nteinen ja Jos\xc3\xa9 Maria Aznarin p\xc3\xa4\xc3\xa4ministerikaudella kansanpuolue toteutti useita markkinaliberaaleja uudistuksia. Muihin L\xc3\xa4nsi-Euroopan keskusta-oikeistolaisiin puolueisiin verrattuna kansanpuolue on selv\xc3\xa4sti enemm\xc3\xa4n arvokonservatiivinen, mik\xc3\xa4 n\xc3\xa4kyy monien puolueen j\xc3\xa4senten suhtautumisessa esimerkiksi homoseksuaalisuuteen, aborttiin ja maahanmuuttoon._NEWLINE_Terrorismia, kuten ETA-j\xc3\xa4rjest\xc3\xb6\xc3\xa4, vastaan kansanpuolue on ajanut kovaa linjaa ja perinteisesti puolue on vastustanut yrityksi\xc3\xa4 laajentaa Espanjan alueiden autonomiaa, erityisesti Kataloniassa. Ulkopolitiikassa puolue yritti 2000-luvun alussa Aznarin johdolla voimakkaasti l\xc3\xa4hent\xc3\xa4\xc3\xa4 Espanjan suhteita George W. Bushiin, vieden maan mukaan yhdeksi t\xc3\xa4rkeimmist\xc3\xa4 osallisista t\xc3\xa4m\xc3\xa4n aloittamaan Irakin sotaan. Ep\xc3\xa4suosittu sota oli er\xc3\xa4s syy vuoden 2004 vaalitappioon, jonka j\xc3\xa4lkeen kansanpuolue on palannut maltillisemmalle linjalle.'